Britanniassa poliisi kertoo tutkivansa parlamentin luona tiistaiaamuna sattunutta välikohtausta tässä vaiheessa terrorismina.

Katuesteeseen parlamentin luona autollaan törmännyt mies on pidätetty epäiltynä terrorismirikoksesta.

Epäiltyä ei ole virallisesti tunnistettu eikä hän ole tiettävästi ennestään tuttu turvallisuuspalvelulle, poliisi kertoo. Mies ei tee yhteistyötä poliisin kanssa.

Törmäyksessä loukkaantui jalankulkijoita, mutta poliisin tietojen mukaan kellään ei ole hengenvaaraa. Aseita paikalta ei löytynyt, poliisi kertoo.

Törmäyksen jälkeen paikalle saapui aseistettuja poliiseja, jotka ottivat auton kuljettajan kiinni. Parlamentin lähellä sijaitseva Westminsterin metroasema suljettiin, parlamentin lähialue eristettiin eikä parlamenttiin päästetty ketään. Kansanedustajat ovat parhaillaan lomalla.

At 0737hrs today, a car was in collision with barriers outside the Houses of Parliament. The male driver of the car was detained by officers at the scene. A number of pedestrians have been injured. Officers remain at the scene. We will issue further info when we have it. — Metropolitan Police (@metpoliceuk) 14. elokuuta 2018

Euronewsin ja NBC:n Britannian-kirjeenvaihtaja Vincent McAviney on julkaissut Twitterissä tapahtumapaikalta videon.

Breaking: Big armed police response to car which has cashed into Parliament barriers we are now being moved back pic.twitter.com/rYAqExq6rn — Vincent McAviney (@VinnyMcAv) 14. elokuuta 2018

Törmäys tapahtui aamulla kello 7.37 paikallista aikaa eli kello 9.37 Suomen aikaa.

Parlamentin lähellä tehtiin viime vuonna terrori-isku, jossa tekijä ajoi päin ihmisiä Westiminsterin sillalla ja puukotti sen jälkeen poliisia parlamentin edustalla. Viisi ihmistä kuoli ja 50 haavoittui. Poliisi ampui tekijän.

Aiheesta muualla:

Parliament crash: man arrested on suspicion of terrorism (siirryt toiseen palveluun)

Lähteet: Reuters, AP, Yle Uutiset